钦定古今图书集成/明伦汇编/氏族典/第108卷 > 《廖用贤尚友录》 > 雷弱儿
## 钦定古今图书集成/明伦汇编/氏族典/第108卷 > 《廖用贤尚友录》 > 雷弱儿

按《前秦录》：“弱儿，南安羌酋也。洪称秦王，以弱儿为辅
国将军。健嗣位，以弱儿为太尉，俄迁大司马。初，晋扬
州刺史殷浩阴遣人诱弱儿等，使杀秦王健，许以关
右之任。弱儿伪许之，且请兵应接。浩闻张遇作乱，健
兄子辅国将军黄眉自洛阳西奔，以为弱儿等事已
成，遂自寿春率众七万北伐，欲进据洛阳，修复园陵。”
吏部尚书王彪之上会稽王昱笺，以为“弱儿等容有
诈谋，未应轻进。”不从。浩遂为姚襄所袭，走保谯城。襄、
浩相持，秦人遂收渔人之利，弱儿之计也。其后桓温
来伐，健遣太子苌帅雄、菁等拒之，战于蓝田，为温所
败。温进次灞上，苌等退屯城南。健悉发精兵三万，遣
弱儿与苌合兵拒之，温不得前。师还乏食，仅入潼关。
健赏拒温之功，以弱儿为丞相。及健寝疾，受遗辅政。
弱儿性刚鲠，好直谏，以生嬖臣赵韶、董荣奸佞乱政，
每公言于朝，见之常切齿。韶、荣恨之，谮之于生，生遂
杀之，并其九子、二十七孙。弱儿推诚苻氏，年高有功，
生既杀之，于是诸羌皆有离心，叛者相继。